SL Uradni list Evropske unije C 120/6

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 120/05)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

ZAHTEVEK ZA ODOBRITEV SPREMEMBE V SKLADU S PRVIM PODODSTAVKOM ČLENA 53(2) UREDBE (EU) št. 1151/2012

„POMME DU LIMOUSIN“

EU št.: FR-PDO-0105-01285 – 21.11.2014

ZOP ( X ) ZGO ( )

1. Skupina vložnikov in pravni interes

Syndicat de défense de l’AOC Pomme du Limousin Le Bois Redon 19230 Pompadour Tel. +33 555733151 Faks +33 981383423 E-naslov: info@pomme-limousin.org

Skupina za zaščito kontrolirane označbe porekla „Pomme du Limousin“, ki jo sestavljajo upravljavci zaščitene označbe porekla „Pomme du Limousin“ (proizvajalci in obrati za skladiščenje in pakiranje), ima upravičeni interes za vložitev zahtevka.

2. Država članica ali tretja država

Francija

3. Postavka v specifikaciji proizvoda, na katero se sprememba nanaša

—

☐

—

☒

—

☐

—

☒

—

☒

—

☐

—

☒

—

☒

4. Vrsta sprememb

—

☒

—

☐

5. Spremembe

— Opis proizvoda

Premeru najmanj 65 mm je dodana teža najmanj 115 g, ki je po nacionalnem panožnem dogovoru iz aprila 2011 premeru enakovredna. Poleg tega potrošnik lažje preveri navedeno težo.

Podrobni sklic na evropsko Uredbo Komisije (EU) št. 85/2004 (2) o določitvi tržnega standarda za jabolka se črta. Ker se navedena uredba lahko spremeni, se brez podrobnega sklicevanja na navedeno uredbo zapiše, da sta tržni kategoriji Extra in 1 opredeljeni v evropski zakonodaji.

Stavek: „Proizvodi iz tega jabolka (sok, kompot itn.) se ne morejo potegovati za ZOP ‚Pomme du Limousin‘,“ se črta, saj so do te označbe upravičeni le proizvodi, navedeni v specifikaciji.

Določi se barva jabolk: obarvanost 2 (C3 in C4), 3 (C5 in C6), 4 (C7 in C8) v skladu z nacionalnimi barvnimi oznakami za zlati delišes, ki jih je izdal medpanožni tehnični center za sadje in zelenjavo (Centre Technique interprofessionnel des fruits et légumes). To pojasnilo dopolnjuje določbe o vsebnosti sladkorja, čvrstosti in kislosti, katerih namen je opis stopnje zrelosti jabolk.

— Izjava o združevanju homogenih enot proizvodnje (UHP)

Uvede se možnost združevanja homogenih enot proizvodnje, da se s tem pri izvajalcih in v obratih poenostavi upravljanje z uskladiščenimi in pakiranimi serijami. Ločevanje homogenih enot proizvodnje celo življenjsko dobo nasada, kot je določeno v obstoječi specifikaciji, pomeni naslednje:

— za proizvajalca: dodatno delo in posledično dodatne stroške. Proizvajalec se lahko znajde v situaciji, ko ima veliko število različnih homogenih enot proizvodnje le zaradi različnih letnic zasaditve. S temi homogenimi enotami proizvodnje pa se štiri leta po zasaditvi, če je razlika med njimi manjša od treh let, upravlja povsem enako, kar zadeva posege v nasadu. V teh homogenih enotah proizvodnje bodo jabolka homogena in bodo obrana istočasno.

— za obrat: dodatno delo in zlasti dodatne stroške v zvezi z veliko razdrobljenostjo serij v obratu.

Združevanje homogenih enot proizvodnje je treba pisno priglasiti pri skupini do 1. januarja v letu obiranja.

— Obiranje sadja

Rok za oddajo letnega zbirnega poročila o pridelku skupini se zaradi boljšega nadzora prestavi na 30. november v letu obiranja (namesto 15. decembra).

— Spremljanje upravljavcev, ki sodelujejo pri skladiščenju in/ali pakiranju sadja

Predlaga se, da se navedba „podatki z identifikacijske etikete“ v evidenci proizvodov, ki zapuščajo obrat, nadomesti z „identifikacijski podatki o jabolkih“.

Odvisno od obrata podatki na vsaki pakirani seriji navajajo:

— bodisi neposredno podatke z identifikacijske etikete (proizvajalec, št. homogene enote proizvodnje) in številčno oznako dneva (dan pakiranja)

— bodisi št. serije, ki se sklicuje na zgoraj navedene identifikacijske podatke, kot so proizvajalec, št. homogene enote proizvodnje in dan pakiranja.

V vsakem primeru ta sprememba ne spreminja sledljivosti jabolk. Proizvajalec in homogena enota proizvodnje sta še vedno razpoznavna.

— Metoda pridobivanja

Najvišji kmetijski donos 58 ton na hektar, ki je bil določen v vlogi za registracijo kontrolirane označbe porekla, se spremeni. Predlagano je naslednje besedilo: „Povprečni donos nasada se izračuna na podlagi vseh rodnih homogenih enot proizvodnje iz ZOP in ne sme presegati 70 ton jabolk na hektar.“

Do sedaj dovoljeni donos zaradi najboljših strokovnih izkušenj in znanja proizvajalcev in splošnega izboljšanja praks dandanes ne ustreza več ugotovljenim donosom. Sestava nasada in največja dovoljena gostota namreč dovoljujeta doseganje in preseganje najvišjega donosa, ne da bi se s tem poslabšale značilnosti sadja z označbo.

— Namakanje

Za lažji nadzor se bolj podrobno določi spremljanje namakanja: določi se, da morajo biti od prvega dneva namakanja dodane količine manjše od dejanske evapotranspiracije, od katere se odšteje skupna količina dejanskega dežja v namakalnem obdobju.

Podatki v posameznem poročilu o upravljanju z vodo so obvezni, da bi se s tem jamčila vsebina, ki je predmet pregleda dokumentov.

Ti podatki zagotavljajo, da je namakanje premišljeno in zlasti da samo nadomešča dejansko evapotranspiracijo, zmanjšano za dejansko količino dežja, kot je predvideno v specifikaciji.

— Označevanje

S to spremembo se besedilo tega odstavka poskuša uskladiti z Uredbo (EU) št. 1151/2012.

Uvaja se izjema od zahteve o posamičnem označevanju jabolk za predpakirano sadje, saj jih na polici ni mogoče premešati z drugimi. Potrošnika ne bo zmedlo, če niso označena posamično. S to spremembo se tudi poenostavlja obdelava jabolk v pakirnem obratu.

— Dodatne spremembe

Kontaktni podatki v razdelkih „Pristojna služba v državi članici“ in „Skupina vložnikov“ so posodobljeni.

Razdelek „Vrsta proizvoda“ se uskladi z besedilom Priloge XI k Izvedbeni uredbi Komisije (EU) št. 668/2014 (3), in sicer se v njem podrobno določi ime skupine proizvodov, v katero sodi „Pomme du Limousin“.

Da bi se izključila vsaka možna dvoumnost, se v razdelku „Opredelitev geografskega območja“ spremeni stavek, v katerem so navedene vse faze, ki morajo potekati na geografskem območju. Navedeno je, da morajo vse faze od proizvodnje do pakiranja potekati na geografskem območju. V istem razdelku se izraz „pridelujejo“ zamenja z bolj primernim izrazom „proizvajajo“ v naslednjem stavku: „V nasadih se jabolka pridelujejo proizvajajo v homogenih enotah proizvodnje (UHP) …“.

Besedilo razdelka „Utemeljitev povezave z geografskim okoljem – Posebnosti proizvoda“ se izboljša v skladu z določbami Uredbe (EU) št. 1151/2012.

ENOTNI DOKUMENT

„POMME DU LIMOUSIN“

EU št.: FR-PDO-0105-01285 – 21.11.2014

ZOP ( X ) ZGO ( )

1. Ime

„Pomme du Limousin“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

„Pomme du Limousin“ je jabolko svežega okusa, ki ga zaznamujejo:

— rahlo podolgovata oblika s poudarjeno muho in jamico pri muhi,

— premer najmanj 65 mm ali teža najmanj 115 g,

— belo in čvrsto meso ter hrustljava, sočna in nemoknata tekstura,

— uravnotežen sladko kiselkast okus.

Jabolka izhajajo iz sorte zlati delišes („Golden delicious“) ali iz katerega izmed mutantov z označbo porekla „Pomme du Limousin“ (standardne značilnosti ali značilnosti, blizu sorti zlati delišes), z izjemo sorte „Cala golden“.

Jabolko „Pomme du Limousin“ ima refrakcijski indeks najmanj 12,5 % Brix, čvrstost najmanj 5 kg/cm2 in kislost najmanj 3,7 g/l jabolčne kisline.

Jabolko spada v tržni kategoriji Extra in 1, kakor ju določa evropska zakonodaja, ali v tržno kategorijo 2 (izključno zaradi stopnje porjavelosti).

„Pomme du Limousin“ je svetlozelene do rumene barve ter je lahko nekoliko rdečkast.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje potekajo na opredeljenem geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Po obiranju je treba jabolka nujno skladiščiti v hladnem prostoru, da se ohranijo njihova čvrstost, tekstura in sočnost.

V zvezi s skladiščenjem na geografskem območju obstaja lokalno znanje, saj se v obratih za skladiščenje:

— naredi načrt skladiščenja, ki se izvršuje glede na analize sadežev ob obiranju in ki se usklajuje z vnosom sadja s strani proizvajalcev,

— optimizirata način in čas polnjenja komor,

— potem, ko so sadeži ohlajeni, uravnava količina kisika in zagotavljata stalna temperatura in vsebnost kisika ter ogljikovega dioksida skozi celo tržno leto.

Pakiranje mora potekati na geografskem območju geografske označbe „Pomme du Limousin“ zaradi:

— posebnega znanja v pakirnih obratih v zvezi z upravljanjem skladiščenega sadja (spremljanje komor, pregledovanje sadežev med hrambo),

— krhkosti sadja in njegove občutljivosti na udarce in grobo ravnanje,

— posebne opreme za pakiranje, ki omogoča omejevanje udarcev in ohranjanje kakovosti sadja,

— potrebne sledljivosti sadja: sadeži se ne odpremljajo v razsutem stanju in so individualno označeni z nalepkami, kar potrošniku omogoča, da proizvod prepozna in ga ne zamenjuje s sadjem poreklom od drugod.

Jabolka se pakirajo v embalažo, ki ohranja značilnosti in kakovost sadja.

Zato je pakiranje v enote nad 20 kg ter v plastične ali papirnate vrečke prepovedano.

Po datumu, ki se glede na obarvanost jabolk določi med 1. junijem in 1. avgustom po letu obiranja jabolk, jabolka, ki se dajo v promet, ne smejo biti več označena z zaščiteno označbo porekla „Pomme du Limousin“.

3.6 Posebna pravila za označevanje proizvoda, za katerega se uporablja registrirano ime

Vsako jabolko je označeno s samolepilno nalepko, ki vsebuje:

— znak ZOP Evropske unije in/ali navedbo „ZOP“, napisano s črkami, ki niso manjše od največjih črk na samolepilni nalepki;

— ime „Pomme du Limousin“, napisano s črkami, ki niso manjše od polovice velikosti črk navedbe „ZOP“ oziroma so večje od 1,5 mm v primeru, da navedbe „ZOP“ ni.

Zahteva o individualnem označevanju jabolk ne velja za predpakirano sadje.

Označba na posameznem pakiranju vsebuje na strani, kjer so zbrane navedbe v zvezi s standardizacijo:

— ime označbe porekla „Pomme du Limousin“, napisano s črkami, ki niso manjše od največjih črk na nalepki, z izjemo navedbe „ZOP“ oziroma „zaščitena označba porekla“;

— znak ZOP Evropske unije.

Na označbi med navedbo „ZOP“ oziroma „zaščitena označba porekla“ in imenom označbe porekla ne sme biti nobene druge navedbe.

Tako kot na nalepki mora biti tudi na vseh spremnih dokumentih in računih ime označbe porekla „Pomme du Limousin“ in napis „zaščitena označba porekla“ ali „ZOP“.

4. Jedrnata opredelitev geografskega območja

Občine v departmaju Corrèze:

Allassac, Arnac-Pompadour, Beyssac, Beyssenac, Chabrignac, Chameyrat, Concèze, Condat-sur-Ganaveix, Donzenac, Espartignac, Estivaux, Juillac, Lagraulière, Lascaux, Lubersac, Montgibaud, Objat, Orgnac-sur-Vézère, Perpezac-le-Noir, Sadroc, Saint-Aulaire, Saint-Bonnet-l’Enfantier, Sainte-Féréole, Saint-Germain-les-Vergnes, Saint-Julien-le-Vendômois, Saint-Martin-Sepert, Saint-Pardoux-Corbier, Saint-Pardoux-l’Ortigier, Saint-Solve, Saint-Sornin-Lavolps, Saint-Ybard, Salon-la-Tour, Ségur-le-Château, Seilhac, Troche, Uzerche, Vigeois, Vignols, Voutezac.

Občine v departmaju Creuse:

Bénévent-l’Abbaye, Chauchet (Le), Grand-Bourg (Le), Marsac, Montboucher, Nouzerolles, Sardent, Saint-Agnant-de-Versillat, Sainte-Feyre, Saint-Germain-Beaupré, Saint-Julien-le-Châtel, Saint-Pierre-Chérignat.

Občine v departmaju Dordogne:

Angoisse, Anlhiac, Clermont-d’Excideuil, Dussac, Excideuil, Firbeix, Genis, Jumilhac-le-Grand, Lanouaille, Payzac, Saint-Cyr-les-Champagnes, Saint-Médard-d’Excideuil, Saint-Mesmin, Saint-Paul-la-Roche, Saint-Pierre-de-Frugie, Saint-Priest-les-Fougères, Salagnac, Sarlande, Sarrazac, Savignac-Ledrier.

Občine v departmaju Haute-Vienne:

Boisseuil, Bussière-Galant, Chalard (Le), Champnétery, Château-Chervix, Cognac-la-Forêt, Coussac-Bonneval, Geneytouse (La), Glandon, Glanges, Janailhac, Ladignac-le-Long, Linards, Meyze (La), Nieul, Oradour-sur-Vayres, Pensol, Roche-l’Abeille (La), Roziers-Saint-Georges, Sainte-Anne-Saint-Priest, Saint-Hilaire-la-Treille, Saint-Jean-Ligoure, Saint-Laurent-les-Eglises, Saint-Léonard-de-Noblat, Saint-Mathieu, Saint-Méard, Saint-Paul-d’Eyjeaux, Saint-Yrieix-la-Perche, Vicq-sur-Breuilh.

5. Povezava z geografskim območjem

Posebnosti geografskega območja

Geografsko območje na kristalinski podlagi, ki je nastala s pedogenetskim razvojem metamorfnih ali granitnih matičnih kamnin, zajema formacije alteritov in formacije na stari preostali koluvialni ali aluvialni prsti.

Prst je hkrati lahka in globoka ter dobro zadržuje vodo.

Geografsko območje predstavlja dokaj tipično vlažno oceansko podnebje s precej obilnimi, a ne prekomernimi padavinami (letne povprečne padavine manjše od 1 300 mm) in zmernimi temperaturami (povprečna temperatura nad 9 °C).

Naštetim dejavnikom se pridružuje nadmorska višina: nasadi se nahajajo na planotah na dobro prevetrenih gorskih slemenih na nadmorski višini, ki je običajno med 350 in 450 m.

Limousin se lahko pohvali z izrazitim sadjarskim poslanstvom. Zlati delišes, ki je bil v Limousinu prvič posajen v 50. letih 20. stoletja, se je tukaj vseskozi razvijal. Gojenje jabolk je v regiji kmetijska dejavnost, ki dopolnjuje govedorejo in temelji na tradicionalnih praksah, kot sta premišljeno namakanje in ročno obiranje.

Poleg tega v zvezi s skladiščenjem obstaja posebno lokalno znanje. Po obiranju se jabolka skladiščijo v namenskih komorah z nadzorovano atmosfero, ki se vsako leto določijo na podlagi določenih tehničnih in vzdrževalnih meril (neprepustnost, prostornina, število ur delovanja …). Serije se redno spremljajo, kar omogoča nadzor nad njihovim dobrim ohranjanjem do poteka roka.

Posebnosti proizvoda

Za „Pomme du Limousin“ sta značilna odličen okus in lep videz: njegova rahlo podolgovata oblika, obarvanost, čvrsto meso, sočnost, uravnotežen sladko kiselkast okus in primernost za shranjevanje, zaradi katere se lahko prodaja vse do 1. avgusta.

Vzročna povezava

Elementi naravnega okolja v povezavi s tradicionalnimi praksami gojenja dreves so primerni za gojenje jablan sorte zlati delišes in so vodili do ohranitve izvirnih značilnosti „Pomme du Limousin“.

Z nadmorsko višino so drevesa izpostavljena večji količini sončne svetlobe kot v ravnici, hkrati pa so najvišje temperature zmerne. Izmenjevanje hladnih noči in vročih ter sončnih dni na planotah zadevnega geografskega območja je naklonjeno razvoju dobro uravnoteženega sladko kiselkastega okusa in rožnate obarvanosti lupine zaradi antocianinov, ki so značilni za sorto „Pomme du Limousin“.

Za jabolka te sorte so zaradi pridelave na nadmorski višini s temperaturnimi razlikami med nočjo in dnevom značilne večja podolgovatost in bolj poudarjeni čvrstost in sočnost.

Gojenje jabolk v Limousinu temelji na posebnih postopkih gojenja. Premišljeno namakanje omogoča ohranjanje in čim boljše izražanje značilnosti sadežev in spodbuja cvetenje naslednje leto. Jabolka se obirajo ročno, s čimer se ohranjajo vse značilnosti sadeža.

Poleg tega obstaja posebno lokalno znanje v zvezi s skladiščenjem, ki je prilagojeno primernosti „Pomme du Limousin“ za dolgo hrambo. Po obiranju se temperaturo sadežev vse do središča sadeža čim hitreje zniža. Komore se napolnijo čim hitreje in v njih se takoj vzpostavi nadzorovana atmosfera, saj se s tem ohrani kakovost sadja.

„Pomme du Limousin“ predstavlja dinamičen sektor, saj zaposluje približno 1 500 stalnih in 2 500 sezonskih delavcev (podatki iz leta 2011).

Sklic na objavo specifikacije proizvoda

(Drugi pododstavek člena 6(1) te uredbe)

https://info.agriculture.gouv.fr/gedei/site/bo-agri/document_administratif-ef0066e6-042a-4314-b995-0860cb54033a/telechargement

(1) UL L 343, 14.12.2012, str. 1.

(2) UL L 13, 20.1.2004, str. 3.

(3) UL L 179, 19.6.2014, str. 36.